**Ministru kabineta rīkojuma projekta**

**“Par finanšu līdzekļu piešķiršanu biedrībai “BEZVESTS.LV” no valsts budžeta apakšprogrammas “Nacionālo bruņoto spēku uzturēšana” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Netiek aizpildīts saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1. apakšpunktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar likuma “Likums par budžetu un finanšu vadību” I. nodaļu valsts budžeta finansējumu ir iespējams saņemt uz līguma pamata vai tiesību akta deleģējuma kārtībā kā līdzekļu nodrošinājumu konkrētā valsts pārvaldes uzdevuma izpildei vai noteikta mērķa (projekta vai pasākuma) īstenošanai.  Saskaņā ar likuma “Par valsts budžetu 2019. gadam” 53. pantu Aizsardzības ministrijas (turpmāk – AM) budžeta ietvaros sadarbībai ar starptautiskajām un nevalstiskajām organizācijām nepieciešamo finansējumu un tā izlietojumu, nodrošinot iesaisti starptautiskās un nacionālās drošības stiprināšanā, nosaka Ministru kabinets.  Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 5.15. apakšpunkta trešā viens daļa nosaka, ka Aizsardzības ministrija nodrošina normatīvo aktu izstrādi, kā arī valsts politikas ietvaros identificēto atbalsta virzienu īstenošanu nacionālās aizsardzības un drošības industrijas jomā.  Aizsardzības ministrija 2019. gada 17. aprīlī ir saņēmusi biedrības “BEZVESTS.LV” (turpmāk – biedrība) vēstuli Nr. 1704/19-1 “Par atbalsta sniegšanu biedrības darbībai”, kurā biedrība informē par savu darbību bezvēsts pazudušu personu meklēšanā, sadarbību ar Valsts policiju, kā arī lūdz iespējamu AM atbalstu biedrības darbībai nepieciešamā aprīkojuma un apmācību kursu nodrošināšanai.  Rīkojuma projekta spēkā stāšanās paredzēta normatīvajos aktos noteiktajā vispārējā kārtībā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Biedrība darbojas no 2009. gada un ir vienīgā Latvijas Republikā reģistrētā sabiedriskā organizācija, kas, apvienojot brīvprātīgos speciālistus, sadarbībā ar Valsts policiju un citām valsts un pašvaldību struktūrām bez atlīdzības sniedz palīdzību bezvēsts pazudušo personu (bērnu un pieaugušo) meklēšanā visā Latvijas teritorijā. Biedrība ir Eiropas meklēšanas organizācijas *Missing children Europe* biedrs.  Kopš biedrības darbības uzsākšanas 2009. gadā brīvprātīgie ir veikuši ap 800 meklēšanas operāciju un ir atraduši 109 cilvēkus. Biedrībai ir izveidojusies apjomīga pieredze meklēšanā pa sauszemi, ūdenī, kā arī no gaisa ar lidojošo iekārtu palīdzību.  2012. gada 20. jūnijā biedrība ir noslēgusi Sadarbības līgumu ar Valsts policiju un, piesaistot brīvprātīgos, sniedz būtisku palīdzību policijas darbā, lai sasniegtu labākus rezultātus pazudušo personu meklēšanā.  Saskaņā ar biedrības sniegto informāciju tās aktuālākā vajadzība bezvēsts pazudušu personu meklēšanai ir drons ar termisko kameru un līdz šim izmantotais Latvijas uzņēmuma SIA “Atlas Aerospace” ražotais lidaparāts. Biedrība lūdz izvērtēt iespēju nodot vienu no Nacionālo bruņoto spēku vajadzībām iepirktajiem SIA “Atlas Aerospace” droniem.  SIA “Atlas Aerospace” ir apstiprinājusi tās ražotā drona civilās versijas iepriekšēju izmantošanu biedrības vajadzībām, kā arī iesniegusi cenas piedāvājumu drona “AtlasPro” civilajai versijai ar termiskās kameras opciju, kā arī vispārēju SIA “Atlas Aerospace” ražoto dronu civilās un militārās versijas salīdzinājumu, lai AM var pārliecināties, ka biedrības rīcībā nenonāk stratēģiskas nozīmes prece.  Par SIA “Atlas Aerospace” biedrībai nododamo dronu iespējamiem tehniskiem izaicinājumiem ir veiktas konsultācijas un konstatēts, ka nav iespējams nodot Nacionālajiem bruņotajiem spēkiem paredzētos dronus, jo tie ir speciāli pielāgoti militārajam lietojumam un uzskatāmi par stratēģiskas nozīmes preci, kuras atrašanās biedrības rīcībā būtu pretrunā ar Stratēģiskas nozīmes preču aprites likumu.  Vienlaikus SIA “Atlas Aerospace” drona civilajā versijā ir atsevišķas standartizētas sastāvdaļas, kas to padara daļēji savietojamu ar militārās versijas droniem (korpuss, mehāniskās sastāvdaļas un to rezerves komplekti, baterijas, bateriju lādētāji u. c.), kas nav uzskatāmas par stratēģiskas nozīmes precēm un kuru atrašanās biedrības rīcībā nerada drošības riskus.  Atsevišķos gadījumos (piemēram, ja ar drona militāro versiju pazudušu personu meklēšanā vienlaikus piedalās Nacionālo bruņoto spēku un biedrības pārstāvji) varētu rasties situācijas, kurās Nacionālie bruņotie spēki varētu izmantot biedrības aprīkojumu savām vajadzībām (piemēram, bateriju lādētājus), tādējādi veicinot attiecīgās meklēšanas operācijas efektivitāti.  Tā kā viens no Nacionālo bruņoto spēku uzdevumiem ir glābšanas un meklēšanas funkcija, pārskatāmā nākotnē paredzēts iesaistīt arī Nacionālo bruņoto spēku iegādātos militārās nozīmes bezpilota lidaparātus, tādēļ līdzekļu piešķiršana biedrībai pazudušu personu meklēšanai veicinās valstij nozīmīgu un nepieciešamu funkciju veikšanu.  Tāpat AM 2019. gada 4. aprīlī ir saņēmusi Finanšu ministrijas vēstuli Nr. 3.2.-2/2-2/1584 “Par atbalsta sniegšanu biedrības darbībai”, kurā Finanšu ministrija informē par biedrības saziņu ar Saeimas Budžeta un finanšu (nodokļu) komisiju, lūdzot AM palīdzību drona ar termisko kameru iegādei.  Finanšu ministrija informē, ka no valsts budžeta līdzekļiem tiešā veidā netiek finansēta nevalstisko organizāciju darbība, taču vienlaikus Likums par budžetu un finanšu vadību nosaka, ka valsts budžeta finansējumu ir iespējams saņemt tiesību akta deleģējuma kārtībā kā līdzekļu nodrošinājumu noteikta mērķa (projekta vai pasākuma) īstenošanai. Tāpat Finanšu ministrija informē, ka biedrībai – kā sabiedriskā labuma organizācijai – ir iespēja sadarboties ar AM.  Pēc rīkojuma projekta spēkā stāšanās AM plāno slēgt līgumu ar biedrību par finansējuma piešķiršanu, tajā atrunājot tā piešķiršanas kārtību un mērķi – drona iegāde tā izmantošanai bezvēsts pazudušu personu meklēšanā, kā arī nosacījumus, kas attiecas uz iegādātā drona ekspluatācijas kārtību. Līgumā tiks iekļauti nosacījumi, kas paredz biedrībai atmaksāt piešķirtos finanšu līdzekļus vai atgriezt par tiem iegādātos materiāltehniskos līdzekļus AM, ja tie netiek izmantoti atbilstoši mērķim, līgumā noteiktajai kārtībai un normatīvajiem aktiem vai ja saistībā ar biedrību ir tikušas konstatētas pretvalstiskas darbības. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija. |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biedrība “BEZVESTS.LV” |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Rīkojuma projekta izpilde tiks nodrošināta Aizsardzības ministrijai piešķirto valsts budžeta līdzekļu ietvaros no budžeta apakšprogrammas 22.12.00 “Nacionālo bruņoto spēku uzturēšana”, veicot finanšu līdzekļu pārkārtošanu ekonomiskās klasifikācijas kodu griezumā atbilstoši izdevumu ekonomiskajai būtībai. |

Ministru prezidenta biedrs,

aizsardzības ministrs  Artis Pabriks

G. Gūtmane, 67335283

[gita.gutmane@mod.gov.lv](mailto:gita.gutmane@mod.gov.lv)